ཐེངས་འདིའི་རིས་མེད་བགྲོ་གླེང་གི་སྐུ་མགྲོན་གཙོ་བོ་༧སྐྱབས་རྗེ་རྒྱལ་བ་སྨན་རི་བ་མཆོག་ནས་འཛམ་གླིང་འདིར་འཚོ་བཞུགས་གནང་བའི་སེམས་ཅན་ཀུན་གྱི་བསམ་བློ་གཅིག་གྱུར་མིན་ཕྱིན་ཆོས་ལུགས་མི་འདྲ་བ་མང་པོ་ཞིག་དེ་ཡི་དོན་དུ་བལྟམས་པ་དགོས་ངེས་ཞིག་དང་།བོད་གངས་ཅན་ལྗོངས་ཀྱི་བོད་མི་ཡོད་དོ་ཅོག་སྟོན་པ་གཉིས་ཀྱི་རྗེས་འཇུག་པ་ཤ་སྟག་ཡིན་ཕྱིན།ཆོས་ལུགས་ཕན་ཚུན་བར་གྱི་མཐུན་འབྲེལ་ནི་མི་རིགས་མཐུན་སྒྲིལ་དང་ཆོལ་གསུམ་མཐུན་སྒྲིལ་གྱི་ཐབས་ལམ་ཡག་ཤོས་ཡིན་པའི་བཀའ་སློབ་བསྩལ་བ་དང་།དེ་ཡང་ཆོས་ལུགས་མཐུན་སྒྲིལ་གྱི་རྩ་བ་དེའང་ཆོས་ལུགས་དེའི་བླ་མ་དང་དགེ་རྒན་དག་ལ་ཐད་ཀར་འབྲེལ་བ་ཡོད་ཕྱིན།རང་ཞེན་གཞན་སྡང་གི་བསམ་བློ་སྤངས་ནས་ཀུན་ལ་དག་སྣང་འོད་ཀྱིས་བརྒྱན་པ་ཞིག་ཡོང་ཐབས་འབད་དགོས་པའི་བཀའ་སློབ་བསྩལ་གནང་བ་རེད།དེ་ཡང་སྔོན་བྱོན་གོང་མ་སྐྱེས་ཆེན་རིས་མེད་དག་གིས་གཅིག་བརྟེན་གཅིག་བསྟོད་ཀྱིས་གཞན་གྱི་གྲུབ་མཐའ་ཁག་ལ་དག་སྣང་སྦྱངས་པའི་ཐབས་སུ་བསྩལ་བའི་ལུང་གི་བསྟན་དོན་ཁག་ཅིག་གསེད་བཀྲོལ་གྱིས་ཆོས་ལུགས་མཐུན་སྒྲིལ་སྐོར་གྱི་བཀའ་སློབ་ཟབ་རྒྱས་གནང་བ་དང་།མཐའ་དོན་དུ་ལོ་སྔོན་མར་གཡུང་དྲུང་བོན་གྱི་དབུ་ཁྲིད་༧སྐྱབས་རྗེ་དམ་པ་ཞིང་དུ་གཤེགས་སྐབས་༧གོང་ས་སྐྱབས་མགོན་རིན་པོ་ཆེ་གཙོས་ཆོས་ལུགས་ཁག་གི་བླ་ཆེན་དག་གིས་གདུང་སེམས་མཉམ་སྐྱེལ་གྱི་གསུང་འཕྲིན་དུ་མ་འབྱོར་བར་ཐེངས་འདིའི་ཚོགས་འདུའི་གོ་སྐབས་བརྒྱུད་ནས་ཐུགས་རྗེ་བཀའ་དྲིན་ཆེ་ཞེས་བཀའ་སློབ་གྲུབ་རྗེས་ཉིན་འདིའི་མདོ་འཛིན་པས་ཐུགས་རྗེ་ལེགས་གསོལ་ཞུ་བའི་གསུང་བཤད་གནང་ནས་དབུ་འབྱེད་མཛད་སྒོ་ལེགས་པར་གྲོལ་ཡོད་པ་རེད།